Hei, denne artikkelen er over ett år gammel og kan inneholde utdatert informasjon

1,92 i promille - TV-profilen krasjet i betongsperring Advokaten: - Han vil ta sin straff og legge denne saken bak seg.

Med 1,92 promille i blodet kjørte TV-profilen inn i en betongsperring i en by på Østlandet rett før klokka 04 på natta i oktober i fjor.

Fredag møter han i Oslo tingrett for å få tilståelsdom for fyllekjøringen.

Politiet ber om at mannen i 30-åra blir dømt til 24 dagers ubetinget fengsel og 75 000 kroner i bot, melder TV 2.

Standard bøtlegging i promillesaker er halvannen ganger brutto månedslønn.

- Det er skjerpende at kjøringen skjedde i et boligstrøk nattestid, og at føreren hadde svært høy promille, sier politiadvokat Magnar Pederen i Sør-Øst politistrikt til kanalen.

Ingen ble skadd og det var ikke høy fart.

TV-profilen har ikke svart på Dagbladets henvendelse mandag kveld.

Hans advokat Per Zimmer skriver følgende til Dagbladet om klienten og den forestående promillesaken:

- Han tar fullstendig avstand fra sin egen og tilsvarende handlinger. Han har handlet feil og vil nå ta sin straff og legge denne saken bak seg.